ശ്രീലങ്കക്കെതിരായ ഏകദിന പരമ്പരയിലെ ആദ്യ മത്സരത്തിൽ ഇന്ത്യക്ക് ദയനീയ തോൽവി . ഇന്ത്യയുയർത്തിയ 112 റൺസ് വിജയലക്ഷ്യം ലങ്ക 20.4 ഓവറിൽ മൂന്നു വിക്കറ്റ് നഷ്ടത്തിൽ മറികടന്നു . 49 റൺസെടുത്ത ഉപുൽ തരംഗയാണ് ശ്രീലങ്കയുടെ ടോപ് സ്കോറർ . എയ്ഞ്ചലോ മാത്യൂസ് 25 റൺസും ഡിക്ക്വെല്ല 26 റൺസുമെടുത്തു . ഇന്ത്യക്കായി ഭുവനേശ്വർ കുമാർ , ജസ്പ്രീത് ഭൂംമ്ര , ഹർദിക് പാണ്ഡ്യ എന്നിവർ ഓരോ വിക്കറ്റ് വീഴ്ത്തി . ഇതോടെ നായകനെന്ന നിലയിൽ രോഹിത് ശർമ്മയുടെ അരങ്ങേറ്റം പരാജയത്തോടെയായി . നേരത്തെ ഇന്ത്യക്കായി അർദ്ധ സെഞ്ചുറി നേടിയ മുൻ നായകൻ മഹേന്ദ്ര സിംഗ് ധോണി ( 65 ) മാത്രമാണ് ബാറ്റിംഗിൽ പൊരുതിയത് . . കുൽദീപ് യാദവ് 19 റൺസും ഹർദിക് പാണ്ഡ്യ 10 റൺസുമെടുത്ത് പുറത്തായി . പത്ത് ഓവറിൽ 13 റൺസ് വഴങ്ങി നാല് വിക്കറ്റ് വീഴ്ത്തിയ സരങ്ക ലക്മലാണ് ഇന്ത്യയെ എറിഞ്ഞിട്ടത് . നുവാൻ പ്രദീപ് രണ്ടും മാത്യൂസ് , പെരേര , ധനൻഞ്ജയ , പതിരാന എന്നിവർ ഓരോ വിക്കറ്റുകളും വീഴ്ത്തി . രണ്ടാം ഓവറിൽ അക്കൌണ്ട് തുറക്കും മുമ്പ് ശിഖർ ധവാനെ എയ്ഞ്ചലോ മാത്യൂസ് പറഞ്ഞയച്ചു . പിന്നാലെ രണ്ട് റൺസ് മാത്രമെടുത്ത രോഹിത് ശർമ്മയെ പുറത്താക്കി ലക്മൽ തേർവാഴ്ച്ച തുടങ്ങി . 18 പന്തുകൾ നേരിട്ട് റണ്ണൊന്നുമെടുക്കാതെ ദിനേശ് കാർത്തിക് ലക്മലിന് വിക്കറ്റ് നൽകി കൂടാരം കയറി . അരങ്ങേറ്റ മത്സരത്തിനെത്തിയ ശ്രേയസ് അയ്യർക്ക് ഒൻപത് റൺസെടുക്കാനെയായുള്ളൂ . രണ്ട് റൺസെടുത്ത മനീഷ് പാണ്ഡെയായിരുന്നു ലക്മലിൻറെ മൂന്നാമത്തെ ഇര . പിന്നീടെത്തിയ ധോണി മികച്ച രീതിയിൽ കളിച്ചെങ്കിലും സഹതാരങ്ങളിൽ നിന്ന് പിന്തുണ ലഭിച്ചില്ല . കൂറ്റനടികൾ പ്രതീക്ഷിച്ച ആരാധകർക്ക് നിരാശ സമ്മാനിച്ച് ഹർദിക് പാണ്ഡ്യയും ( 10 ) ന് പുറത്തായി . പിന്നീട് റണ്ണൊന്നുമെടുക്കാതെ ലക്മലിന് നാലാം വിക്കറ്റ് സമ്മാനിച്ച് ഭുവനേശ്വർ കുമാറും വന്ന വേഗത്തിൽ മടങ്ങിയപ്പോൾ നേരിയ പ്രതീക്ഷ ധോണി - കുൽദീപ് സഖ്യത്തിലായി . കുൽദീപ് യാദവ് പുറത്തായതിന് പിന്നാലെ ജസ്പ്രീത് ഭൂംമ്രയും അക്കൌണ്ട് തുറക്കാതെ കളംവിട്ടു . ഒടുവിൽ യശ്വേന്ദ്ര ചഹലിനെ കാഴ്ച്ചക്കാരനാക്കി ധോണിയുടെ വക കൂറ്റനടികൾ . അതിനിടെ അർദ്ധ സെഞ്ചുറിയും മുൻ നായകൻ പിന്നിട്ടു . ഒടുവിൽ തിസാര പെരേരക്ക് വിക്കറ്റ് സമ്മാനിച്ച് ധോണി മടങ്ങിയപ്പോൾ ഇന്ത്യ 112ൽ ഒതുങ്ങി .